Varsinais-Suomen liiton saaristotoimikunnan lausunto 8.2.2017

**Yksityistielossien lainsäädännöllinen asema on turvattava**

Yksityistielossien asema jää täysin auki, valtakunnallisesti eriarvoiseksi ja saaristolaista piittaamattomaksi liikenne- ja viestintäministeriön luonnoksessa yksityistielain uudistamiseksi. Varsinais-Suomen liiton saaristotoimikunnan mielestä saaristoliikennettä on tarkasteltava maantielossien, yhteysalusten ja yksityistielossien muodostamana kokonaisuutena ja määritellä niiden tehtävät ja rahoittamisen periaatteet lainsäädännössä.

Yksityistielosseja on muutettu vuosien aikana valtion ylläpitämiksi maantielosseiksi monenlaisin harkinnanvaraisin perustein. Jäljellä olevien 21:n yksityistielossin ja maantielossien ero on liikennöintitehtävän näkökulmasta usein vähäinen, mutta kustannusten kattaminen poikkeaa huomattavasti. Myös tieosakkaiden osallistumisessa yksityistielossien ylläpidon kustannusosuuksiin on lossikohtaisesti merkittäviä eroja.

Yksityistielaissa tai sen perusteluissa taikka muussa lainsäädännössä tulisi olla yksityistielossien rahoitustarpeista säädökset ja perusselvitykset myös kuntien osallistumisesta lossien rahoittamiseen. Ilman selvää lainsäädäntöpohjaa kunnat tuskin riittävän tasapuolisesti tulevat ottamaan huomioon yksityistielossien tarpeita ja esimerkiksi saaristo-osakuntalisän käyttöä lossien ylläpitoon.

Yhtenäistä valtakunnallista ohjeistusta tarvitaan myös, jos lakiluonnoksessa ehdotettu valionrahoituksesta päättäminen siirtyy perustettavalle maakuntaorganisaatiolle yhdessä yhteysalusten kanssa.

Lakiluonnoksessa korostetaan ammattimaisen tieisännöintijärjestelmän laajentamista, jolloin voidaan saavuttaa myös taloudellisia säästöjä yksityisteiden hoidossa. Yksityistielossien hallinnointikustannukset tulisi sisällyttää valtionapuun oikeuttaviksi kuluiksi.

Saaristotoimikunta pitää yksityistielosseja edullisena, kustannustehokkaana ja paikalliset olosuhteet huomioon ottavana tapana hoitaa saaristoliikennettä osana saaristoliikenteen kokonaisuutta. Jos losseista riippuvaa saaristo-osaa halutaan pitää asuttuna ja kehittää sen elinkeinotoimintoja, on vähimmäisvaatimuksena pidettävä valtionavun osuuden säilyttämistä 80 %:n tasoisena.